A Tanács 535/97/EK rendelete

(1997. március 17.)

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 2081/92/EGK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a 2081/92/EGK rendelet [4] 13. cikkének (2) bekezdése a rendelet kihirdetésétől számított legfeljebb öt évre átmeneti időszakot biztosít, amíg a tagállamok bizonyos feltételek mellett az említett cikk (1) bekezdésének b) pontjában említett kifejezések alkalmazását engedélyező nemzeti intézkedéseiket fenntarthatják; mivel az említett rendeletet 1992. július 24-én hirdették ki; mivel az átmeneti időszak ennek megfelelően 1997. július 25-én jár le;

mivel a földrajzi jelzések és eredetmegjelölések bejegyzésére irányuló első indítványt csak 1996 márciusában terjesztették a Tanács elé, amikorra az ötéves átmeneti időszak nagyobb része már letelt; mivel az átmeneti időszak teljes hatályának érvényesítése érdekében az ötéves időszak kezdő időpontját úgy kell módosítani, hogy az időszak az elnevezések bejegyzésének napján kezdődjön; mivel arra nézve is rendelkezni kell, hogy az átmeneti időszak a 2081/92/EGK rendelet 13. cikk (1) bekezdésének a) pontjára is vonatkozzon, tekintve, hogy az abban a pontban előírt tilalom átfedheti az ugyanazon bekezdés b) pontjában előírtat;

mivel az átmeneti időszakot csak a 2081/92/EGK rendelet 17. cikke alapján bejegyzett elnevezésekre kell alkalmazni, miután e kiigazítási időszak megadása nem érintheti hátrányosan a termelőket a tagállamokban már használatos, meglévő elnevezések tekintetében;

mivel valamely elnevezésnek a 2081/92/EGK rendelet alapján történő, oltalom alatt álló földrajzi jelzésként vagy oltalom alatt álló eredetmegjelölésként való bejegyzése iránti kérelem feldolgozása bizonyos időt vesz igénybe; mivel a tagállamok számára lehetővé kell tenni, hogy az elnevezés bejegyzéséről szóló közösségi határozatig ideiglenes nemzeti oltalmat biztosítsanak; mivel a tagállamban a termelők között esetleg felmerülő konfliktusok rendezése érdekében az érintett tagállam szükség szerint olyan nemzeti átmeneti időszakot engedélyezhet, amelyet később közösségi határozattal kellene megerősíteni; mivel a fent említett nemzeti intézkedések következményeit az azokat bevezető tagállamnak kell viselnie; mivel végezetül, az említett intézkedések nem képezhetik a Közösségen belüli kereskedelem korlátját;

mivel azon elnevezésekre nézve, amelyek bejegyzését a 2081/92/EGK rendelet 5. cikke alapján kérelmezték, konkrét esetekben megállapítható az ötéves átmeneti időszak, de kizárólag az említett rendelet 7. cikk (5) bekezdés b) pontja alapján és csak bizonyos okokból,

ELFOGADTA EZT A RENDELETET:

1. cikk

A 2081/92/EGK rendelet szövege a következőképpen módosul:

1. Az 1. cikk (1) bekezdésének harmadik albekezdése helyébe a következő rendelkezés lép:

"Az I. és II. melléklet a 15. cikkben meghatározott eljárásnak megfelelően módosítható."

2. Az 5. cikk (5) bekezdése az első albekezdés után a következő szöveggel egészül ki:

"A tagállam – kizárólag átmeneti jelleggel – nemzeti szinten ennek a rendeletnek az értelmében oltalmat adhat az előírt módon előterjesztett elnevezésnek, és adott esetben kiigazítási időszakot biztosíthat az előterjesztés időpontjától számítva; ezek ugyanazon feltételek mellett átmeneti jelleggel a termékleírás módosítására irányuló kérelemmel kapcsolatban is megadhatók.

Ez az átmeneti nemzeti oltalom azon a napon szűnik meg, amikor meghozzák az ezen rendelet alapján történő bejegyzésről szóló határozatot. Amikor ezt a határozatot meghozzák, egy maximum ötéves időszak engedélyezhető a kiigazításra, azzal a feltétellel, hogy az érintett vállalkozások az illető elnevezéseket folyamatosan használva a 6. cikk (2) bekezdésében előírt kihirdetési időpont előtt legalább öt éven keresztül jogszerűen forgalmazták a szóban forgó termékeket.

Ennek a nemzeti oltalomnak a következményeiért, ha az elnevezést ezen rendelet alapján nem jegyzik be, kizárólag az érintett tagállam felelős.

A tagállamok által a második albekezdés alapján hozott intézkedések csak nemzeti szinten hatályosak; a Közösségen belüli kereskedelemre nincsenek hatással."

3. A 7. cikk (4) bekezdésének második francia bekezdése helyébe a következő szöveg lép:

"– azt jelzi, hogy a javasolt elnevezés bejegyzése veszélyeztetné egy részben vagy egészben azonos elnevezés vagy védjegy létét, vagy az olyan termékek létét, amelyeket a 6. cikk (2) bekezdésében előírt kihirdetés időpontja előtt legalább öt éven keresztül jogszerűen voltak forgalomban a piacon."

4. A 13. cikk (2) bekezdése helyébe a következő szöveg lép:

"(2) Az (1) bekezdés a) és b) pontjaitól eltérően, a tagállamok fenntarthatják azokat a nemzeti rendszereket, amelyek a 17. cikk alapján bejegyzett elnevezések használatát a bejegyzés közzétételének időpontját követő legfeljebb ötéves időszakra engedélyezik, amennyiben:

- e rendelet kihirdetésének időpontja előtt a termékeket legalább öt évig jogszerűen forgalmazták ezen elnevezések felhasználásával,

- a vállalkozások jogszerűen forgalmazták az érintett termékeket, miközben ezeket az elnevezéseket az első francia bekezdésben említett időszak alatt folyamatosan használták,

- a címkézés világosan jelzi a termék tényleges származását.

Ez az eltérés azonban nem vezethet a termékek szabad forgalmazásához annak a tagállamnak a területén, ahol ezek az elnevezések tiltottak."

5. A 13. cikk a következő bekezdéssel egészül ki:

"(4) Olyan elnevezések esetében, amelyek bejegyzését az 5. cikk alapján kérelmezték, a 7. cikk (5) bekezdés b) pontja alapján kizárólag akkor lehet a legfeljebb ötéves átmeneti időszakot előírni, ha a tiltakozó nyilatkozatot azon az alapon nyilvánították elfogadhatónak, hogy a javasolt elnevezés bejegyzése veszélyeztetné egy részben vagy egészben azonos elnevezés létét vagy az olyan termékek létét, amelyeket a 6. cikk (2) bekezdésében előírt kihirdetés időpontja előtt legalább öt éven keresztül jogszerűen voltak forgalomban a piacon.

Ilyen átmeneti időszak csak akkor rendelhető el, ha a vállalkozások az adott elnevezéseket folyamatosan használva a 6. cikk (2) bekezdésében előírt kihirdetési időpont előtt legalább öt éven keresztül jogszerűen forgalmazták a szóban forgó termékeket."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. március 17-én.

a Tanács részéről

az elnök

J. Van Aartsen

[1] HL C 241., 1996.8.20., 7. o.

[2] HL C 33., 1997.2.3.

[3] HL C 30., 1997.1.30., 39. o.

[4] HL L 208., 1992.7.24., 1. o. Az 1994. évi csatlakozási okmánnyal módosított rendelet.

--------------------------------------------------